
Analýza rizík v oblasti manažmentu vonkajších hraníc Európskej únie v kontexte aktuálnych hrozieb  a historických súvislostí

Anotácia: Článok sa zaoberá postavením a úlohami analýzy rizík v rámci manažmentu hraníc v zmenenej bezpečnostnej a geopolitickej situácii. V kontexte vybraných historických skutočností autor poukazuje na aktuálne bezpečnostné riziká, ktorým čelí Európska únia vrátane Slovenska na svojej vonkajšej východnej hranici.

Cieľom článku je poukázať na dynamicky sa meniace podmienky, v ktorých sa realizuje analýza rizík v oblasti manažmentu hraníc, ktorá kladie zvýšené nároky na odbornosť analytikov a analytičiek. Článok takisto zdôvodňuje potrebu objektívne informovať o určitých hrozbách na východnej vonkajšej hranici Európskej únie (ďalej len „EÚ“) v kontexte historických súvislostí. 
	Analýza rizík v kontexte manažmentu vonkajších hraníc spočíva v identifikácii a monitorovaní rizík, ktoré majú potenciál ohroziť a ovplyvniť vnútornú bezpečnosť alebo bezpečnosť vonkajších hraníc.[footnoteRef:1] Analýza rizík je tak jednou zo zložiek integrovaného riadenia hraníc popri kontrole hraníc, pátracích a záchranných operáciách v prospech osôb nachádzajúcich sa v núdzi na mori, výmene relevantných informácii a spolupráci medzi členskými štátmi v oblasti manažmentu hraníc, ktoré sa vykonáva formou spolupráce vnútroštátnych orgánov členských štátov a agentúr Európskej únie zodpovedných za kontrolu hraníc (EURÓPSKA ÚNIA, 2019, čl. 3). Výmena informácií sa vzťahuje najmä na monitorovanie  migračných tokov a súvisiacich trendov, ale aj prípadných hrozieb či oblasť návratov, pričom členské štáty Európskej únie majú povinnosť poskytovať Frontexu[footnoteRef:2]  dohodnutý rozsah štatistických a operačných informácií (EURÓPSKA ÚNIA, 2019, čl. 29).  [1:  EURÓPSKA ÚNIA. Nariadenie Európskeho parlamentu a Rady (EÚ) 2019/1896 z 13. novembra 2019 o európskej pohraničnej a pobrežnej stráži a o zrušení nariadení (EÚ) č. 1052/2013 a (EÚ) 2016/1624. In: Úradný vestník Európskej únie. 2019, L 295, s. 1–131.]  [2:  Európska hraničná a pobrežná stráž.] 

Analýza rizík je tak zameraná najmä na sledovanie indikátorov migrácie či cezhraničnej trestnej činnosti, pričom štatistické indikátory boli stanovené na základe dohody členských štátov Európskej únie a schengenského priestoru a Európskej hraničnej a pobrežnej stráže. Na účel facilitácie zdieľania dát a informácií boli zriadené Sieť analýzy rizík Frontexu (FRAN), ktorá zabezpečuje zber štatistických dát zo všetkých členských štátov Európskej únie a schengenského priestoru, a Strategická sieť analýzy rizík (SRAN), ktorej úlohou je odhadovať riziká a hrozby pre manažment hraníc v horizonte desiatich rokov. Ďalšie siete sú regionálne orientované, a to napríklad Sieť analýzy rizík pre krajiny Východného partnerstva (EaP-RAN), zameraná na spoluprácu členských štátov na východnej hranici EÚ s krajinami Východného partnerstva, a Sieť analýzy pre Západný Balkán (WB-RAN), zameraná na spoluprácu EÚ a štátov nachádzajúcich sa na Balkánskom polostrove[footnoteRef:3].  [3: Existujú aj ďalšie siete, napríklad UK-RAN (spolupráca EÚ so Spojeným kráľovstvom Veľkej Británie a Severného Írska, či AFIC (Spravodajská komunita Frontexu a Afriky).] 

V roku 2002 zo stretnutia Rady pre spravodlivosť a vnútorné veci (ďalej len „Rada JHA“) vyplynula potreba disponovať jednotnou metodológiou posudzovania rizík v členských štátoch aj na úrovni EÚ[footnoteRef:4]. Na tento účel vzniklo Spoločné integrované centrum analýzy rizík v Helsinkách, pričom v spolupráci s odborníkmi členských štátov bol vyvinutý CIRAM[footnoteRef:5]. Jeho podstatou je vyhodnocovanie rizika v závislosti od hrozby, zraniteľnosti a dopadu. Okrem toho CIRAM popisuje analytický cyklus spracovania informácií. Tento model je flexibilný a umožňuje  využitie rôznych analytických techník a postupov, čo je dôležité aj s ohľadom na to, že členské štáty a Frontex vytvárajú rôzne druhy analytických produktov. V súčasnosti sa používa verzia CIRAM 2.1. [4:  FRONTEX. Common Integrated Risk Analysis Model (CIRAM). Version 2.0., s. 7.]  [5:  Common Risk Analysis Model (spoločný model analýzy rizík).] 

Zmena geopolitickej a bezpečnostnej situácie v súvislosti s vojnou na Ukrajine si vynútila prehodnotenie úloh analýzy rizík na východných vonkajších hraniciach Európskej únie hoci skôr v praktickej rovine než v legislatívnej. Invázia Ruska na územie Ukrajiny vo februári 2022 viedla u analytikov európskych hraničných a pobrežných stráží k potrebe sledovania oblastí, ktoré zasahujú do oblasti technológií, geopolitiky a najmä rozširujúceho sa diapazónu hybridných hrozieb. Podobne ďalšie javy ako globálne otepľovanie, prudký pokrok v technológiách či nástup umelej inteligencie znamenajú, že analýza rizík bude musieť kreatívne a pružne reagovať na dynamicky meniace sa prostredie manažmentu hraníc.  
Z uvedeného vyplýva, že ochrana východnej vonkajšej hranice EÚ si vyžaduje prierezovú spoluprácu na európskej úrovni s presahom do transatlantického spoločenstva a takisto na národnej úrovni. Tieto skutočnosti zároveň predstavujú nároky na odbornosť analytikov rizík v oblasti hraničnej polície[footnoteRef:6].  [6:  Potrebné odborné zručnosti na pozície v oblasti analýzy rizík sú uvedené  v prílohách 1-3 v publikácii FRONTEX. Guidelines for Risk Analysis Units: Structure and Tools for the Application of CIRAM Version 2.0. ] 

Analytici rizík sú príslušníkmi, respektíve príslušníčkami Policajného zboru, u ktorých sa vyžaduje vysokoškolské vzdelanie druhého stupňa. Je zrejmé, že výzvy, ktoré vyplývajú pre analytikov z vojny na Ukrajine, presahujú odborné možnosti jednotlivých analytikov. 
Z pohľadu samotnej analýzy rizík je vhodnou odpoveďou disponovanie tímom analytikov a analytičiek, ktorí sa svojimi znalosťami navzájom dopĺňajú. Zatiaľ čo vo všeobecnosti sa v Policajnom zbore preferuje odborné policajné vzdelanie a právo, vojenský konflikt na Ukrajine si vyžaduje znalosti histórie, politológie, medzinárodných vzťahov či bezpečnostných štúdií.  Každý analytik alebo analytička nevyhnutne nazerá na oblasť analýzy rizík optikou svojho odborného vzdelania, osobných a pracovných skúseností, ako aj vlastného hodnotového rámca a svetonázoru. 
Vzhľadom na to, že manažment hraníc sa neodohráva v izolovanom priestore, ale v situácii, ktorá zahŕňa geopolitické a bezpečnostné dianie, analytici rizík nevyhnutne musia zohľadňovať a interpretovať aj politický vývoj. Je preto otázne, kde je hranica medzi apolitickosťou analytikov a analytičiek, ktorá je požiadavkou na pôsobenie príslušníkov a príslušníčok Policajného zboru, a východiskovou dogmou v oblasti analýzy rizík, ktorou je záväzok poskytovať čo najpresnejšiu interpretáciu javov, ktoré ohrozujú bezpečnosť na vonkajšej hranici a vo vnútri schengenského priestoru. Ako už bolo spomenuté, táto interpretácia je do istej miery vždy subjektívna, no subjektivitu názoru jedného analytika či analytičky je možné objektivizovať vhodnými analytickými postupmi, napríklad odbornou diskusiou a konzultáciou v rámci tímu alebo inými analytickými metódami. 
Jednou z veľkých výziev, ktorým čelí manažment východných vonkajších hraníc EÚ, sú hybridné hrozby. Hybridné hrozby sú definované ako druhy hrozieb, ktoré kombinujú konvenčné, netypické a asymetrické aktivity v čase a priestore,  ktoré by samé o sebe nemuseli predstavovať hybridnú hrozbu, ale spolu pôsobia synergicky. Hybridné hrozby sú prispôsobivé, nepostupujú podľa opakujúceho sa vzorca, môžu byť realizované širokým spektrom pôvodcov, ktorí využívajú akékoľvek dostupné prostriedky na dosiahnutie svojich cieľov. Pôvodca hybridných hrozieb uprednostňuje pôsobenie na úrovni nedosahujúcej otvorený konvenčný vojenský konflikt, ale používanie hybridných hrozieb môže prejsť aj do konvenčného vojenského stretu. Typické pre hybridné hrozby je, že sú  koordinované, synchronizované, cielené na zraniteľnosť demokratických štátov a ich inštitúcií, využívajú početné prostriedky, ťažia z výhody náročnejšieho odhalenia pôvodcu hybridnej aktivity a z nejasností ohľadne určenia zodpovednosti konkrétneho štátu ako ich pôvodcu. Ich cieľom je ovplyvniť rôzne úrovne rozhodovania v zasiahnutých štátoch, pričom pôsobia v prospech pôvodcu hybridnej hrozby a poškodzujú, či oslabujú zasiahnutý cieľ[footnoteRef:7].    [7:  WIGELL, M. Hybrid threats: A strategic communications perspective.] 

V jednotlivých štátoch majú tieto hrozby relatívne rôzne podoby. Snáď najväčšiemu tlaku inštrumentalizovanej migrácie, ktorá predstavuje jeden z prostriedkov hybridného pôsobenia,  čelí Poľsko na hranici s Bieloruskom. Ruské a bieloruské tajné služby sa podieľajú na organizovaní migračných trás z tých tretích krajín, do ktorých je pre EÚ náročné, ba až nemožné vracať migrantov, ktorí sú zneužívaní na nelegálnu migráciu. Ruské a bieloruské tajné služby poskytujú nástroje na prekonanie technických prekážok, ktoré v rámci ochrany hraníc vybudovali Poľsko aj baltské štáty. Častokrát sa stane, že migranti uviaznu v „území nikoho” medzi hraničnými strážami európskych krajín a bieloruskou hraničnou strážou, ktorá bráni neúspešným migrantom vrátiť sa do Bieloruska. V niektorých prípadoch Bielorusko cielene vyberá fyzicky zdatných mužov, ktorých vyzbrojí nožmi či slzným plynom. Na hraniciach EÚ sa objavujú muži v uniformách bez insígnií, pričom ich výzbroj výrazne presahuje bežnú výzbroj  hraničnej stráže. Zmyslom týchto aktivít je testovanie schopnosti zasiahnutého štátu kontrolovať svoje hranice, ako aj polarizovať a zneistiť jeho spoločnosť, prípadne možných investorov[footnoteRef:8].   [8:  Modus operandi opísaný v tomto odseku sa od roku 2021 pravidelne spomína v analytických produktoch Frontexu zameraných na vonkajšiu východnú hranicu EÚ, ako aj v početných spoľahlivých open sources (otvorených zdrojoch). ] 

Baltské štáty a Poľsko vo zvýšenej miere čelia aj narušeniam vzdušného priestoru dronmi alebo vojenskými stíhačkami. Tajné služby spojencov opakovane varujú pred sabotážnymi aktivitami ruských tajných služieb v EÚ a v médiách sa takmer pravidelne objavujú informácie o incidentoch týkajúcich sa monitorovania kritickej infraštruktúry, podpaľačstva, zasielania výbušnín, prípadne fyzického napadnutia osôb nepohodlných pre režim v Kremli alebo zasahovania do parlamentných a prezidentských volieb.
Slovensko síce nezdieľa spoločnú hranicu s Ruskom ani s Bieloruskom,  čelí však výraznej hybridnej hrozbe vo forme šírenia ruských dezinformácií a propagandy. Je potrebné konštatovať, že Rusko so svojou politikou bezprostredne ohrozuje bezpečnosť a demokratické zriadenie Slovenska, ako aj jeho ukotvenie v „západných štruktúrach.” Ruský prezident otvorene opisuje príčiny vojny na Ukrajine, a s tým súvisiace požiadavky Ruska, ktorými sú de facto opätovné obnovenie ruskej sféry vplyvu v strednej a východnej Európe, keďže požaduje návrat stavu pred rokom 1997[footnoteRef:9], pred vstupom Česka, Poľska a Maďarska do NATO.  [9:  Tieto požiadavky Ruska obsahujú návrhy dvoch dokumentov, ktoré Rusko odovzdalo USA 17. decembra 2021 (Dohoda medzi Spojenými štátmi americkými a Ruskou federáciou o bezpečnostných zárukách; Dohoda o opatreniach zaisťujúcich bezpečnosť Ruskej federácie a členských štátov NATO).] 

Minulosť ukazuje, že Rusko je veľmi agresívnym štátom[footnoteRef:10]. Odhliadnuc od opakovaného podrobenia si Poľska, len v dvadsiatom storočí sa angažovalo v približne šesťdesiatich vojenských konfliktoch. Rusko k druhým štátom pristupuje z pozície sily, pričom miera jeho rešpektu k druhým štátom závisí od toho, či druhý štát disponuje alebo nedisponuje jadrovými zbraňami. Ak áno, rešpekt ďalej závisí od  veľkosti a kvality armády, ako aj od vplyvu, ktorý má druhý štát v medzinárodných organizáciách[footnoteRef:11]. Z uvedeného je zrejmé, že Rusko za skutočne suverénne a viacmenej rovnocenné považuje len niekoľko málo štátov vo svete. Pre Slovensko z toho vyplýva viacero skutočností, pokiaľ chce zostať nezávislým a demokratickým štátom. Tou prvou je potreba udržiavať dobré vzťahy  s krajinami NATO a Európskej únie, ktoré sú našimi spojencami. Vojenskou mocnosťou sa v regióne stáva najmä Poľsko, ktoré ruskú hrozbu berie veľmi vážne. Druhou oblasťou, ktorá je naliehavá, je nulová obrana voči šíreniu ruskej propagandy na Slovensku. [10:  Pri opise historických udalostí v článku neboli použité konkrétne zdroje. Podľa subjektívneho názoru autora ide o súčasť všeobecného prehľadu. V prípade záujmu o hlbšie štúdium problematiky  sa v článku nachádzajú odkazy na vedecko-populárny mesačník Historická revue, v ktorom sa nachádzajú súvisiace témy, na ktoré sa odkazuje, a ktoré rozšírili poznanie autora, takže sa v prenesenej podobe prejavili aj pri písaní tohto článku. Z toho dôvodu ich považujeme za korektné uviesť. ]  [11:  PROCHÁZKOVÁ, P. Bývalý český veľvyslanec v Rusku: Vrátil som sa s posttraumatickým syndrómom. In: Denník N. 24. októbra 2024. [online]. 2024. [1. mája 2026]. Dostupné na internete:
https://dennikn.sk/4267581/byvaly-cesky-velvyslanec-v-rusku-vratil-som-sa-s-posttraumatickym-syndromom-trvalo-mi-dva-roky-nez-som-sa-z-toho-dostal/] 

Pohľad do histórie pritom ukazuje, ako Rusko nesprávne interpretuje historické súvislosti a ako sa vo svojej propagande snaží manipulovať verejnú mienku. V kontexte druhej svetovej vojny sa považuje za veľmoc, ktorá priniesla oslobodenie spod nacistickej nadvlády[footnoteRef:12]. Ruská propaganda opomína skutočnosť, že Sovietsky zväz, ktorého vedúcim zväzovým štátom bolo Rusko,  v roku 1939 napadol Fínsko a Poľsko a v roku 1940 Estónsko, Litvu  a Lotyšsko[footnoteRef:13]. Týmto útokom predchádzal pakt Molotov – Ribbentrop[footnoteRef:14], ktorým si Sovietsky zväz a nacistické Nemecko, zjednodušene povedané, podelili oblasti záujmu. Nepriateľskými stranami sa nacisti a sovieti stali až v roku 1941, keď Nemecko spustilo plán Barbarossa a napadlo Sovietsky zväz[footnoteRef:15]. Obranu pred nacistickým Nemeckom Rusko nazvalo Veľkou vlasteneckou vojnou. Už sa v Rusku však nepripomína, že po útoku Nemecka Spojené štáty americké výrazne podporili Sovietsky zväz dodávkami vojenského materiálu. Z pohľadu Slovenska však „oslobodenie” Sovietskym zväzom znamenalo tú skutočnosť, že sa dostalo do jeho sféry vplyvu[footnoteRef:16]. Československo bolo od roku 1968[footnoteRef:17], keď armády väčšiny štátov Varšavskej zmluvy vedené Sovietskym zväzom násilne a nezákonne vstúpili na jeho územie, fakticky okupované až do roku 1989[footnoteRef:18], pričom posledné sovietske, resp. ruské vojenské jednotky ho opustili až v roku 1991. V tejto súvislosti vzniká  diskrepancia medzi ruskou propagandou a naratívom, pochádzajúcim z extrémne pravicových politických kruhov na Slovensku, ktoré vzhliadajú k „prvému” samostatnému štátu Slovákov, ktorý vznikol rozbitím Československa v dôsledku Mníchovskej dohody v roku 1939. Tento štát nebol samostatný, ale bol satelitom nacistického Nemecka[footnoteRef:19].  Slovenský štát, vykazujúci znaky fašizmu[footnoteRef:20],  zanikol v dôsledku porážky nacistického Nemecka, respektíve  „oslobodenia” Sovietskym zväzom, na odkaz ktorého nadväzuje súčasné Rusko, a ku ktorému súčasne extrémne pravicové strany vzhliadajú. Pre úplnosť je potrebné poznamenať, že prvým samostatným a demokratickým štátom, v ktorom boli Slováci štátotvorným národom, bolo Československo v rokoch 1919 až 1939. Táto skutočnosť sa zdá byť dnes nedocenená a opomínaná. Podobne sa kolektívnej pamäti národa vytráca vedomie okupácie Sovietskym zväzom v rokoch 1968 až 1989.  [12:  HISTORICKÁ REVUE. Ríša zla – Dedičstvo sovietskych invázií a Putinovo Rusko. 2022, roč. 32, č. 4. ISSN 1335-6550.]  [13:  VALENT, J. Vydaní napospas – obsadenie pobaltských krajín Sovietskym zväzom v roku 1940. In: Historická revue. 2020, roč. 31, č. 2, s. 36–39.]  [14:  WAR IN THE EAST. National Geographic: Atlas of World War II.]  [15:  PANTO, D. Operácia Barbarossa. In: Historická revue. 2021, roč. 32, č. 6, s. 14–17. ]  [16:  RYCHLÍK, J. Prvé socialistické voľby: Príprava a priebeh volieb do Národného zhromaždenia v roku 1948.  In: Historická revue. 2020, roč. 31, č. 2, s. 68–72.]  [17:  HISTORICKÁ REVUE. 1968 – Nádej a tragédia: príbeh československej jari.2018, roč. 29, č. 8. ]  [18:  HISTORICKÁ REVUE. Monsterprocesy v Československu: Ako justícia slúžila komunistickej moci. 2020, roč. 31, č. 9.]  [19:  HISTORICKÁ REVUE. 14. marec – Slovenský štát vznikol pred 80 rokmi. 2019, roč. 30, č. 3. ]  [20:  HISTORICKÁ REVUE. Rež a rúbaj! Fašizmus a „kultúra“ kolaborácie. 2022, roč. 33, č. 9. ] 

Rovnako ako Rusko, resp. predtým Sovietsky zväz, v priebehu dejín upieralo právo na sebaurčenie národom, ako sú Poliaci, Maďari, Lotyši či Baškiri, od roku 2014 upierajú právo na sebaurčenie a slobodnú voľbu aj Ukrajincom. Na okupovaných miestach premenúvajú ulice podľa názvov zavedených v Sovietskom zväze, nútia okupované obyvateľstvo prevziať ruské pasy alebo opustiť domovy, berú do internátnych škôl ukrajinské deti, ktoré podrobujú propagande. V oficiálnom styku  sa môže používať iba ruština a na územia pod kontrolou Ruska, ak nie sú úplne zničené,  sú presídľovaní Rusi, aby sa zmenilo demografické zloženie obyvateľstva. Na okupovaných územiach sú vypracované zoznamy aktivistov, novinárov, osôb spojených s ukrajinským štátom, napríklad policajtov, vojakov a ich príbuzných, ktorí sú predvolaní na kontrolu dokladov a následne popravení[footnoteRef:21]. Cieľom Putina ako ruského prezidenta je zničenie Ukrajiny ako štátu a zničenie ukrajinskej identity. Toto konanie len nadväzuje na ideu sovietskeho človeka v Sovietskom zväze, kde štátotvorným národom boli Rusi. Za istých okolností, ak by Rusko na Ukrajine vyhralo vojnu a následne na dlhší čas získalo do područia Slovensko, je naivné očakávať, že by Slováci ako slobodný a suverénny národ, existovali naďalej. [21:  GUMENYUK, N. The end of war and the price of Russian occupation. In: Foreign Affairs. 12 February 2025.] 

Jedna zo zámienok Ruska pre inváziu Ukrajiny bola ochrana záujmov ruskojazyčného obyvateľstva na Ukrajine. Podobnej hrozby sa obávajú aj baltské štáty či Kazachstan. Rusko tvrdí, že záujmy ruskojazyčného obyvateľstva na Ukrajine neboli brané do úvahy. Zdanlivo paradoxne Rusko upiera právo na sebavyjadrenie samotným Rusom, ak sa nachádzajú v opozícii voči Putinovi. Opozícia v Rusku už prakticky neexistuje. Jej členovia Rusko opustili alebo sa ocitli vo väzení, prípadne časť názorových oponentov Putina zomrela „za nejasných okolností.” Slobodné médiá alebo neziskové organizácie v Rusku neexistujú a aj ruská kultúra je v zovretí cenzúry. Ak kritické a nezávislé médiá či slobodná kultúrna obec  v akomkoľvek štáte prestávajú existovať, mizne názorová pluralita a v zasiahnutej krajine sa  stráca svedomie národa. Krajina bez sebareflexie prestáva byť demokraciou. Samozrejme, slobodné médiá a kultúrna obec predstavujú len jeden z pilierov odolnosti demokratického zriadenia štátu popri nezávislých orgánoch činných v trestnom konaní a ďalších štátnych inštitúciách[footnoteRef:22].   [22:  Informácie obsiahnuté  v tomto odseku zrkadlia prečítané články zo spoľahlivých open sources (médiá, Foreign Affairs), think-tankov a inštitúcie Stratfor či analytických produktov,  ktoré prispeli u autora k vnímaniu v článku spomínaných súvislostí.  ] 

Rusko dnes predstavuje pre Slovensko existenčnú hrozbu a naša krajina je príliš malá na to, aby mohla byť neutrálna. Svojho času Rakúsko-Uhorsko predstavovalo v strednej Európe regionálnu mocnosť, ktorá dokázala čeliť tlaku Ruska[footnoteRef:23]. Po rozpade Rakúsko-Uhorska na viacero menších štátov sa jednotlivé nástupnícke štáty stali zraniteľnejšími voči politickým a mocenským zásahom veľmocí. Rovnaká geopolitická logika platí aj dnes. Menšie krajiny ako Slovensko, Česko alebo Maďarsko sú odkázané na aliancie a medzinárodnú spoluprácu, ak chcú presadzovať svoje záujmy. Pre Slovensko sú bez akýchkoľvek pochybností najlepšími spojencami štáty Európskej únie. Slovensko a ďalšie menšie štáty Európskej únie nedokážu samostatne dostatočne čeliť hybridnému pôsobeniu zo strany Ruska, ktoré ich chce dostať do svojej sféry vplyvu. Rusko sa aktívne snaží o rozklad Európskej únie. V období, v ktorom sa ukazuje, že Európska únia sa nemôže bezvýhradne spoliehať na vojenskú podporu Spojených štátov, jednou z možností, ako sa brániť hybridnej vojne zo strany Ruska, je vytvorenie spoločného štandardu boja proti hybridným hrozbám v Európskej únii či dokonca výraznejšia integrácia európskych štátov so spoločnou zahraničnou, obchodnou a obrannou politikou. Týmto spôsobom by sa Európska únia mohla stať nielen ekonomickou, ale aj geopolitickou veľmocou, ktorá dokáže podporiť svoje diplomatické záujmy vojenskou silou v striktne obrannom zmysle.  [23:  KUNDERA, M. Unesený západ, s. 41.] 


Článok nepredstavuje oficiálne stanovisko inštitúcií, v ktorých autor pôsobí. 

Summary
This article describes the changes and challenges in risk analysis in the context of geopolitical, security and technological developments. It outlines the implications for border management at the eastern external border of the European Union arising from historical and current geopolitical and security developments.

